Diari Oficial de la Generalitat Valenciana


Sumari del DOGV 9843, del 07-05-2024 (2024/3459)

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de FV Onda-Amber Solar, de 17 MWp, en el terme municipal d'Onda. Expedient: (2122064) 185/2021/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9843

Data del DOGV
:   07-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3459


Data del document
:   06-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 6 de febrer de 2024, del director general d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de FV Onda-Amber Solar, de 17 MWp, en el terme municipal d'Onda. Expedient: (2122064) 185/2021/AIA. [2024/3459]  
«Informe d'impacte ambiental  
Expedient: (2122064) 185/2021/AIA.  
Títol: FV Onda-Amber Solar, de 17 MWp, a Onda (Castelló).  
Titular: Amber Solar Power Dos, SL.  
Òrgan substantiu: Servici Territorial d'Indústria, Energia i Mines de Castelló (ATALFE/2020/1/12).  
Localització: Onda (Castelló).  
Tramitació administrativa  
En data 26 de novembre de 2021, el Servici Territorial d'Indústria, Energia i Mines de Castelló va donar trasllat a este òrgan ambiental de la sol·licitud d'avaluació d'impacte ambiental simplificada del projecte. Esta s'acompanya de l'enllaç al web on s'allotja la documentació (projecte, document ambiental, compatibilitat urbanística, documentació complementària) dels projectes en fase d'exposició pública, i també de la sol·licitud del promotor.  
Així mateix, tal com establix l'article 46 de la Llei 21/2013, de 9 de desembre, avaluació ambiental, este òrgan va realitzar les consultes a les administracions públiques afectades següents, en data 30 de desembre de 2021: Confederació Hidrogràfica del Xúquer, Subdirecció de Medi Natural i Avaluació Ambiental, Servici de Patrimoni Cultural, Direcció General de Política Territorial i Paisatge, i Ajuntament d'Onda. Es va posar a la seua disposició el document ambiental del projecte.  
Amb data 5 de gener de 2022, l'òrgan ambiental remet proposta d'esmena dels errors detectats en el document ambiental a l'òrgan substantiu.  
El 24 de gener es rep informe del Servici de Gestió Territorial, de data 24 de gener de 2022, indicant la necessitat de l'informe previ de l'organisme de conca per a poder emetre informe.  
Amb data 24 de gener de 2022, l'òrgan substantiu remet documentació per a esmenar l'expedient, en particular l'estudi d'integració paisatgística.  
El 3 de febrer de 2022 es rep informe de la Confederació Hidrogràfica del Xúquer, de data 18 de gener de 2022, en el qual s'indica les condicions que haurà de complir la línia d'evacuació respecte al domini públic hidràulic.  
El 9 de març de 2022 es rep informe desfavorable del Servici d'Infraestructura Verda i Paisatge, de data 8 de març de 2022, que conclou: «a la vista de tot el que s'ha exposat, l'emissió d'informe favorable en matèria d'infraestructura verda i paisatge que viabilitze l'actuació pretesa requerirà l'esmena dels requeriments exposats en este informe».  
  
El 24 de març de 2022, l'òrgan ambiental remet a l'òrgan substantiu requeriment de documentació addicional per a poder esmenar l'expedient, de conformitat amb l'article 25 del Decret llei 14/2020, de 7 d'agost, donant trasllat dels informes sol·licitats en matèria d'infraestructura verda i paisatge i de gestió territorial, i també de l'informe rebut de la Confederació Hidrogràfica del Xúquer.  
En data 19 de maig de 2022, el Servici Territorial d'Indústria, Energia i Mines de Castelló va donar trasllat a este òrgan ambiental de la sol·licitud de determinació afeccions ambientals del projecte. Mitjançant Resolució de 6 d'octubre de 2022, del director general de Qualitat i Educació Ambiental, es va emetre informe de determinació d'afeccions ambientals, per al projecte de referència. I es resolia que no era possible descartar que el projecte poguera comportar efectes adversos significatius sobre el medi ambient, per la qual cosa hauria de sotmetre's al corresponent procediment d'avaluació d'impacte ambiental, conforme amb el que es preveu en la Llei 21/2013, de 9 de desembre, reprenent-se per tant la tramitació d'avaluació d'impacte ambiental simplificada del projecte.  
El 26 de maig de 2022 es rep informe coordinat de la Subdirecció General de Medi Natural i Avaluació Ambiental, de data 26 de maig de 2022, favorable condicionat a la planta i desfavorable a la línia d'evacuació.  
El 30 de maig de 2022 es rep informe favorable de la Direcció General de Cultura i Patrimoni, de data 27 de maig de 2022.  
El 21 de juny es rep informe desfavorable del Servici d'Infraestructura Verda i Paisatge, de data 15 de juny de 2022, reiterant que per a l'emissió d'informe favorable en matèria d'infraestructura verda i paisatge que viabilitze l'actuació pretesa, requerirà l'esmena dels requeriments exposats en este informe.  
En data 18 de novembre de 2022, l'òrgan substantiu remet documentació complementària a l'expedient, i també diverses al·legacions al projecte, les quals han sigut contestades pel promotor:  
 SFE, en data 22 de desembre de 2021, al·lega que el vol de la línia projectada devalua el valor de la seua parcel·la. El promotor respon que segons la legislació del municipi d'Onda, la parcel·la indicada no és urbanitzable; que no vol causar-li cap perjuí i que al seu degut temps es negociaran els drets de pas, posant-se a la seua disposició per a analitzar les possibles alternatives que satisfacen a ambdues parts.  
  
 La societat Tecnocastellon, SL, amb data 21 de gener de 2022, al·lega que és titular de diverses parcel·les, que seran arrendades per Salinas Energy, SL, que és el desenvolupador dels projectes planta solar fotovoltaica Sichar I i II, el qual considera que el traçat de la línia d'evacuació que afecta els seus projectes, hauria de transcórrer de manera enterrada i seguint els camins previstos a l'interior de la PSF. La contestació de la mercantil és que es tracta de projectes futuribles, que la seua intenció és que els tres projectes siguen compatibles i que a pesar que FV Onda-Amber Solar Power 2, té preferència respecte de les altres dos instal·lacions projectades, estan treballant en un acord amb els promotors.  
El 21 de novembre de 2022, l'òrgan substantiu remet, entre altres, sengles informes del Servici d'Infraestructura Verda i Paisatge: un de data 10 de novembre de 2022, en el qual s'indica quin projecte de la línia haurà de compartir suports d'infraestructures ja existents o realitzar una configuració soterrada, i el segon informe, de data 22 de desembre de 2022, favorable a la planta solar i quant a la línia d'evacuació es reitera en l'informe de 10 de novembre de 2022.  
El 30 de desembre de 2022, l'òrgan substantiu remet informe de la Subdirecció General de Medi Natural, de data 7 de desembre de 2022, en resposta als escrits del promotor en el qual accepta tots els condicionants plantejats en l'informe anterior a excepció del de plantejar una alternativa a la línia d'evacuació per a reduir la seua afecció a zona forestal localitzada dins del PORN del Parc Natural de la Serra d'Espadà. L'informe es reitera en l'anterior per no complir les normes generals de regulació d'usos i activitats i directrius orientadores de la política sectorial, regulades en el títol II del Decret 218/1997, de 30 de juliol, del Govern Valencià, pel qual s'aprova el Pla d'ordenació dels recursos naturals de la Serra d'Espadà. L'emissió d'informe favorable es condiciona al fet que es busque una alternativa menys impactant de la línia d'evacuació, compartint evacuació amb alguna de les línies existents o realització de manera soterrada.  
  
El 4 de gener de 2023, el Servici de Gestió Territorial remet informe de data 3 de gener de 2023, favorable a l'estudi d'inundabilitat de la instal·lació. Quant a la línia d'evacuació «es considera no compatible amb les determinacions legislatives, havent d'optar-se per altres opcions de menor incidència sobre el territori».  
En data 24 de gener de 2023, el promotor remet acceptació del contingut dels informes emesos fins a la data de la Subdirecció de Medi Natural, del Servici d'Infraestructura Verda i Paisatge i del Servici de Gestió Territorial. Així mateix, indica que aportarà nou projecte constructiu de la línia d'evacuació, amb traçat soterrat.  
En data 7 de juliol de 2023, el Servici de Gestió Territorial remet informe de data 6 de juliol de 2023 sobre el projecte de soterrament de la línia d'evacuació en el qual conclou que no es troba afectada per perillositat d'inundació ni altres criteris territorials i ho considera viable atenent les determinacions normatives d'aplicació i les cartografies oficials d'ordenació del territori. No obstant això, indica que este informe haurà de ser ratificat per eixe Servici quan es presente el nou projecte d'execució de la línia.  
En data 11 de juliol de 2023, el Servici d'Avaluació Ambiental remet consulta a la Subdirecció General de Medi Natural i al Servici d'Infraestructura Verda i Paisatge sobre l'acceptació per part del promotor de soterrar la línia d'evacuació.  
En data 14 de juliol de 2023, l'òrgan substantiu remet informes, respecte al projecte de la línia d'evacuació soterrada, emesos pel Servici d'Infraestructura Verda i Paisatge i Subdirecció General de Medi Natural, i també el projecte de la línia soterrada, i informe emés pel Servici de Gestió Territorial.  
En data 9 d'agost de 2023, la Direcció General de Medi Natural i Animal remet informe favorable de data 5 de juliol de 2023, de la Subdirecció General de Medi Natural, al soterrament de la línia d'evacuació juntament amb l'acceptació manifestada pel promotor a la resta de condicionants plantejats en el primer informe emés per esta Subdirecció General.  
En data 11 d'agost de 2023, el Servici d'Infraestructura Verda i Paisatge remet sengles informes de dates 4 d'abril i 3 de juliol de 2023, reiterant l'informe favorable condicionat respecte de la planta emés en data 22 de desembre de 2022 i emetent informe favorable condicionat per a la proposta de la línia soterrada.  
En data 27 de novembre de 2023, l'òrgan substantiu remet el projecte, el document ambiental, el document de síntesi i l'estudi d'integració paisatgística de la línia d'evacuació soterrada.  
Atenent el criteri de l'Advocacia General de la Generalitat (Ref. C/I/10716/2023 23238, de 27.10.2023), la present resolució determina, als sols efectes ambientals, la conveniència de realitzar l'actuació i les condicions en què ha de realitzar-se, sense que calga conéixer qüestions urbanístiques (inclusivament relatives a l'atribució d'ús i aprofitament en sòl no urbanitzable) dirigides a l'òrgan substantiu.  
La informació continguda en l'expedient aporta elements de juí suficients per a continuar amb el procediment d'avaluació d'impacte ambiental simplificada.  
Criteris ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
A la Comunitat Valenciana, les dades d'emissions de GEI verificades per a 2022 mostren que el valor acumulat per a les instal·lacions de generació d'energia a partir de combustibles fòssils implantades en este territori s'ha incrementat de manera constant i rellevant en els últims dos anys, situant-se al mateix nivell que en 2019 (per damunt dels valors de 2017 i 2018).  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir en Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat arrepleguen els objectius i estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada en la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, s'han tingut en compte els criteris del seu annex III.  
Característiques del projecte  
El projecte promogut per Amber Solar Power Dos, SL, preveu l'execució i posada en funcionament d'una planta solar fotovoltaica, subestació elèctrica 30/66 kV i línia aerosubterrània de 66 kV, de 4.387 m de longitud en el terme municipal d'Onda (Castelló).  
L'àrea cadastral vinculada és de 45,46 ha, abastant les parcel·les 13, 16, 17, 18, 19, 20, 23, 30, 58 i 61 del polígon 10 i les parcel·les 1, 2, 3, 4, 5 i 43 del polígon 11, del municipi d'Onda. L'àrea de la superfície ocupada associada al perímetre envolupant de tots els equips i infraestructures és de 33,37 ha. Els mòduls solars seran de silici i es disposarà en una estructura tipus seguidor d'un eix, instal·lada sobre perfils metàl·lics que seran clavats directament sobre el terreny.  
La potència instal·lada serà de 17 MWp distribuïts en 33.488 mòduls solars de silici de 505 WP, disposats en estructura tipus seguidor d'un eix i connectats a 14 inversors que transformaran el nivell de tensió fins a 30 kV.  
La línia d'evacuació, quasi íntegrament subterrània de 66 kV partix de la subestació de la planta solar PFV Onda-Amber Solar i transcorrerà canalitzada en rasa principalment per vials públics existents, en vorera o en calçada, amb un últim i curt tram aeri de 25 metres, que només comptarà amb un suport, situat abans de la subestació de destí existent, ST Corral del Cuervo.  
L'accés a la planta es realitzarà des de l'autovia de la Plana CV-10 (eixida 12), pel Camí Fondo en sentit nord-est, després d'uns 2,3 km just abans d'arribar a la urbanització El Sitjar de Baix pel camí que ix a la dreta cap al nord.  
Per a l'execució del projecte es preveu una adequació del terreny previ que consistix en moviments de terra per a la implantació dels inversors, els centres de seccionament i l'edifici que albergarà els equips de control de la planta. Així mateix, es projecta la construcció de vials que permetran fer les tasques de manteniment, donant accés a tots els inversors i centres de seccionament.  
Finalitzada la vida útil de la planta fotovoltaica es procedirà al desmantellament de les instal·lacions i infraestructures i a la restauració del terreny a les condicions anteriors a l'execució de les obres.  
Ubicació del projecte  
La planta de producció es troba dins dels límits del Pla d'ordenació dels recursos naturals (PORN) del Parc Natural de la Serra d'Espadà, espai natural protegit previst en la Llei 11/1994, de 27 de desembre, i regulat pel Decret 218/1997, de 30 de juliol, del Govern Valencià.  
  
El document ambiental analitza una sèrie d'alternatives de localització de la planta solar fotovoltaica, incloent-hi l'alternativa zero, la qual és descartada a causa del no aprofitament de fonts d'energia renovables necessàries per a la transició ecològica i la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes.  
Així mateix, analitza tres alternatives addicionals, tenint en compte consideracions intrínseques del projecte, mediambientals i socioeconòmiques. Es descarta l'alternativa 2 per estar més allunyada de la subestació que les altres dos alternatives, ja que implicaria una línia d'evacuació de major longitud. També es descarta l'alternativa 1, per tractar-se de terrenys de cultiu actualment en producció i ser un sòl amb major capacitat agrícola que l'alternativa 3 (la triada), que es troba en este moment en procés d'abandó.  
L'alternativa seleccionada se situarà en el terme municipal d'Onda. Segons el PGOU d'Onda, la zona on es pretén instal·lar l'activitat es tracta en la seua majoria de sòl no urbanitzable comú. No complint esta circumstància la mitat de la parcel·la 19 del polígon 10, que es considera sòl no urbanitzable protegit, associat a la Rambla de la Viuda, que es troba en tràmit com a recurs paisatgístic d'Onda. Entre els recintes de la planta discorre la via pecuària Assagador del Corral del Figuer al d'Arnau, que correspon a més amb zona de vegetació forestal. En esta zona no s'instal·laran mòduls fotovoltaics complint l'amplària legal i respectant la normativa específica. Al nord-est del projecte existix una granja avícola i una instal·lació fotovoltaica de 3,51 ha, el promotor no preveu efectes sinèrgics amb el projecte de referència donades les seues xicotetes dimensions.  
Addicionalment, s'analitzen diverses alternatives quant a la línia d'evacuació, inclosa l'alternativa zero. Es descarten les alternatives amb traç exclusivament aeri per no complir les normes generals de regulació d'usos i activitats i directrius orientadores de la política sectorial recollides en el PORN Serra d'Espadà. L'alternativa de línia d'evacuació triada serà una línia aerosubterrània de 66 kV amb un traçat total de 4.387 metres de longitud, dels quals 4.362 metres de la línia discorren per canalització subterrània, majoritàriament per camins existents. Són els últims 25 metres del traçat aeris, fins a la subestació ST Corral del Cuervo.  
Segons informe coordinat de la Subdirecció General de Medi Natural, de data 26 de maig de 2022, el projecte no afecta cap espai Xarxa Natura 2000. L'espai protegit de la Xarxa Natura més pròxim és la ZEPA Serra d'Espadà, la qual es troba a 1.814 m del final de la línia d'evacuació. No hi ha afecció a hàbitats d'interés comunitari (HIC). En la parcel·la 5 del polígon 11 existix una zona de vegetació silvestre que, segons els plans del projecte, no es veurà afectada per la disposició de les plaques solars; i també altres bandes de vegetació forestal presents entre els diferents recintes de la instal·lació.  
  
El projecte de planta solar fotovoltaica afecta la zona de protecció d'avifauna per línies elèctriques inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució. No obstant això, la línia d'evacuació entre els centres de transformació anirà soterrada fins a connectar amb la subestació transformadora, d'igual forma que la línia d'evacuació entre la subestació transformadora i fins al suport d'entroncament aerosubterrani situat a 25 metres de la subestació existent ST Corral del Cuervo.  
Algunes de les parcel·les on es preveu instal·lar la planta solar estan afectades per perillositat d'inundació, segons el PATRICOVA. El Servici de Gestió Territorial va emetre informe favorable a la vista de l'estudi d'inundabilitat realitzat pel promotor, determinant una sèrie de mesures correctores a adoptar, en particular, que s'evite la implantació d'estructures en eixa zona i es respecte el traçat del canal de drenatge. Així mateix, este informe indica que no existix afecció a la capacitat aerològica ni afecció per pendents superiors al 25 per cent. El terreny es troba abancalat, per a evitar la pèrdua de sòl per escorrentia.  
  
La superfície es troba íntegrament en zona de sòl de permeabilitat baixa i classificada com a àrea amb escàs interés per a la recàrrega d'aqüífers. Es tracta de zones en les quals no s'han definit masses d'aigua subterrània, ja que a causa de la baixa permeabilitat del sòl no es desenvolupen aqüífers significatius.  
Les parcel·les situades a l'est són limítrofes al corredor territorial terrestre i el fluvial de la rambla de la Viuda, situant-se a més de 100 metres del llit.  
Característiques del potencial impacte  
L'execució del projecte comporta l'ocupació de sòl qualificat com a no urbanitzable comú. Actualment, les parcel·les d'estudi són agràries, dedicant-se majoritàriament al cultiu de tarongers, amb algun peu de garrofera aïllada, sent la vegetació natural escassa i poc frondosa. L'estudi d'impacte ambiental no preveu afecció a espècies de flora protegides per instruments de protecció, sent la principal afecció el desbrossament durant la fase de construcció, es tracta d'una afecció temporal i reversible.  
No es preveu afecció cap a espècies de fauna protegides per instruments de protecció, malgrat la proximitat a la ZEPA Serra d'Espadà. No obstant això, el promotor preveu en el document ambiental implementar mesures, com són la instal·lació d'un clos perimetral cinegètic i la instal·lació mesures anticol·lisió en este. Així mateix, s'instal·laran panells amb tractament superficial antireflector, per a evitar confusió a les aus aquàtiques.  
S'ha realitzat un estudi d'integració paisatgística (EIP), que ha sigut completat després dels informes emesos pel Servici d'Infraestructura Verda i Paisatge que requeria, entre altres: que es respectara la topografia existent, que les superfícies dels vials i camins d'accés siguen permeables, restringint el segellament o formigonada del terreny a les àrees estrictament necessàries.  
L'esmentat condicionat ha sigut assumit pel promotor i valorat favorablement pel Servici d'Infraestructura Verda i Paisatge. Les mesures d'integració assumides pel promotor consistents seran entre altres: conservació de les divisions parcel·làries i els abancalaments existents; no es realitzaran moviments de terra de gran entitat i s'adaptaran les instal·lacions a la topografia existent; manteniment de la vegetació existent en zones no ocupades pels panells solars, i també la vegetació de baix port entre les estructures de la planta; els vials perimetrals seran a base de tot-u, no hi haurà pavimentació en el sòl, fora de l'indicat per a les soleres de la subestació, centre de transformació i edificacions auxiliars, i reculada del perímetre de la franja de la parcel·la 19 contigua a la Rambla de la Viuda.  
El promotor va aportar un estudi d'inundabilitat que es va considerar adequat per l'organisme de conca. En l'estudi es manifesta una afecció parcial de perillositat d'inundació de nivell geomorfològic en la parcel·la 30 del polígon 10, corresponent a un tàlveg en forma de V, i hidrològicament, a una conca de xicoteta grandària sense capacitat de generar cabals significatius. Com a mesura correctora es proposa un canal artificial (de 5 m de base i 8 m en coronació) ja existent, amb capacitat de 15 m³/s, que creua la parcel·la, evitant la instal·lació d'equips i respectant el traçat del canal de drenatge.  
El disseny interior de la planta respectarà la topografia i morfologia actual del terreny i adequarà la ubicació de les instal·lacions a l'estructura de terrasses existents sense alterar-la.  
La instal·lació se situarà en una àrea amb sòls de permeabilitat baixa, no sent una àrea d'interés per a la recàrrega d'aqüífers. No obstant això, es preveuran mesures correctores que incidixen sobre la infiltració i drenatge de l'aigua en particular les indicades pel servici de gestió territorial com són la disposició de les plaques solars, que hauran d'acompanyar les corbes de nivell; la plantació i conservació de zones de vegetació que servisquen com a tamís de la pluja i ajuden a disminuir l'escorrentia; i també labors agrícoles complementàries que mantinguen la textura esponjosa del sòl. El tancament perimetral de la parcel·la haurà de ser permeable al flux.  
Les activitats susceptibles d'emetre olis al mitjà es realitzaran en zones habilitades i impermeabilitzades i d'un sistema de drenatge que garantisca la recollida dels possibles vessaments i abocaments contaminants, i també la recollida i lliurament a gestor autoritzat dels olis i combustibles usats.  
Segons l'informe favorable de la Direcció General de Cultura i Patrimoni, la zona prevista per a la realització del projecte ha sigut prospectada i no s'han localitzat evidències d'interés arqueològic, etnològic ni paleontològic i no existixen elements catalogats en l'àrea d'afecció. Quant a la configuració soterrada de la línia d'evacuació, s'han consultat les bases de dades de patrimoni cultural, i en la zona d'estudi i àrees pròximes al traçat de la línia, no s'han observat cap element etnològic, arqueològic o paleontològic catalogat. No obstant això, es durà a terme la supervisió arqueològica dels treballs d'excavació i remoció de terres, a fi de controlar la possible aparició de restes arqueològiques no documentades, que en cas d'aflorament es posarà en coneixement de l'òrgan competent en patrimoni cultural.  
  
Quant a vies pecuàries, la planta solar fotovoltaica es veu travessada per la Carrerada del Corral de Figuer al d'Arnau, amb una amplària legal de 15 metres. L'informe de la Subdirecció General de Medi Natural indica que s'haurà de respectar la servitud de pas segons la Llei 3/2014, d'11 de juliol, de la Generalitat, de vies pecuàries de la Comunitat Valenciana. Així mateix, comprovat el traçat de la línia d'evacuació soterrada, s'observa que esta discorrerà en part per l'Assagador del Corral de Figuer al d'Arnau, amb una amplària legal de 15 metres i per l'Assagador d'Almassora, amb una amplària legal de 37,5 metres i creuarà la Sendera de Borriol de 20 metres d'amplària legal, es requerirà per tant autorització d'ocupació de vies pecuàries de conformitat amb la Llei 3/2014, d'11 de juliol. Així mateix, es respectarà la prioritat de pas a bestiar i persones evitant el seu desviament o interrupció prolongada de la seua marxa, es restaurarà la via pecuària al seu estat original després de la instal·lació de la línia d'evacuació.  
En la fase d'execució, es prendran mesures per a minimitzar els nivells acústics emesos pels vehicles i les emissions a l'atmosfera, com la limitació de la velocitat al circular pels vials, l'optimització de l'ús de vehicles i maquinària. I també el compliment de la legislació vigent relativa als nivells sonors. No es preveu contaminació atmosfèrica ni soroll durant l'explotació de la instal·lació.  
El document ambiental no establix la procedència del subministrament d'aigua ni el consum previst. Quant a les aigües residuals que puguen generar-se, en el document s'indica que les aigües residuals generades durant la fase d'obra seran arreplegades en una fossa estanca per a la seua posterior retirada i gestió per gestor autoritzat.  
El pla de vigilància ambiental proposa la implantació d'un programa de seguiment de les mesures correctores i preventives previstes en el document ambiental i informe d'impacte ambiental durant les fases d'execució, funcionament i desmantellament. Les dades i incidències detectades es reflectiran en informes periòdics destacant el grau de compliment de les mesures, i informes sobre deficiències i aspectes no considerats prèviament.  
Després de la vida útil del projecte, es procedirà al desmantellament de la instal·lació, incloent-hi la retirada dels enderrocs generats a un abocador autoritzat i restaurant els factors biòtics i abiòtics afectats.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.  
Consideracions jurídiques  
El projecte FV Onda-Amber Solar, de 17 MWp, a Onda (Castelló), constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf j del grup 4 del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a del capítol 2 del títol II de la Llei 21/2013, de 9 de desembre.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Por tot això, a proposta del Servici d'Avaluació d'Impacte Ambiental, fent ús de les atribucions que posseïsc, resolc:  
  
Primer  
Estimar que el projecte FV Onda-Amber Solar, de 17 MWp, promogut per Amber Solar Power Dos, SL, a Onda (Castelló), sense perjuí de la prèvia obtenció de les autoritzacions sectorials que li siguen aplicables, no tindrà efectes ambientals significatius sobre el medi ambient i no requerix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes del present informe, en particular:  
1. El promotor haurà de complir totes les mesures preventives i correctores previstes en el document ambiental, el projecte tècnic i altra documentació que consta en l'expedient i les acceptades després de la informació pública, o contingudes en la informació complementària, mentres no contradiguen el que s'establix en la present resolució.  
2. No podran utilitzar-se herbicides, plaguicides, insecticides, rodenticides ni altres productes químics que per les seues característiques provoquen alteracions en els sistemes vitals de la fauna. Tampoc s'utilitzarà en el procés de neteja de mòduls fotovoltaics cap mena de sabó, dissolvent o substància que puga contaminar el sòl o l'aqüífer.  
3. Haurà de complir les prescripcions tècniques i mesures de prevenció previstes en el Reial decret 1432/2008, de 29 d'agost, pel qual s'establixen mesures per a la protecció de l'avifauna contra la col·lisió i l'electrocució en línies elèctriques d'alta tensió, en el tram aeri de la línia d'evacuació.  
4. Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de l'òrgan competent en patrimoni cultural de manera immediata, adoptant les mesures pertinents per a la protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
5. Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. La subestació transformadora comptarà amb un sistema estanc de contenció de fuites d'oli del transformador. Els residus generats es gestionaran segons la normativa vigent i mitjançant un gestor autoritzat, establint-se les zones de recollida de residus, i no fent-se apilament en zones amb pendents elevats i perillositat d'inundació.  
  
6. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
7. Atesa la presencia vegetació forestal en l'àmbit d'actuació, durant les obres i l'explotació se seguiran les prescripcions del Decret 91/2023, de 22 de juny, del Consell de la Generalitat, quant a les mesures de seguretat i prevenció en incendis forestals. Així mateix, s'hauran de respectar estes àrees, per a evitar l'erosió del sòl i afavorir punts de biodiversitat i integració de la fauna, que es fomentaran amb la instal·lació de caixes niu i caixes per a quiròpters.  
  
8. Pel que fa a la possible afecció a les vies pecuàries de la Carrerada del Corral de Figuer al d'Arnau, Carrerada d'Almassora i Sendera de Borriol, es respectaran amplàries legals quant a la imposició del clos perimetral i execució de la línia d'evacuació, o bé se sol·licitaran les pertinents autoritzacions d'ocupació de conformitat amb la Llei 3/2014, d'11 de juliol, de la Generalitat, de vies pecuàries.  
9. L'emissió de l'autorització administrativa de tancament definitiu de la central obligarà al promotor al desmantellament d'esta.  
10. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A) L'informe d'impacte ambiental es publicarà en el Diari Oficial de la Generalitat Valenciana, sense perjuí de la seua publicació en la seu electrònica de l'òrgan ambiental.  
B) L'informe d'impacte ambiental perdrà la vigència i cessarà en la producció dels efectes que li són propis si una vegada publicat en el Diari Oficial de la Generalitat Valenciana no s'ha procedit a l'autorització del projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C) L'informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 6 de febrer de 2024. El director general d'Urbanisme, Paisatge i Avaluació Ambiental: Miguel Ángel Ivorra Devesa.»